钦定古今图书集成/理学汇编/文学典/第062卷 > 钱昱
## 钦定古今图书集成/理学汇编/文学典/第062卷 > 钱昱

按《宋史吴越世家》，“昱字就之，忠献王佐之长子。佐薨，
昱尚幼，国人立倧，遂以昱为咸宁、大安二宫使。俶嗣
国，承制授秀州刺史。太祖受禅，俶遣昱入贡，与江南
使同侍宴，射于后苑。江南使先中的，令昱解之，昱应
弦而中，赐以玉带。及平蜀，复来贺，归国，为台州刺史俶得福州，命昱守之。王师讨江南，为东面水陆行营”
应援使。从俶入朝，授白州刺史。昱好学，多聚书，喜吟
咏，多与中朝卿大夫唱酬。尝与沙门赞宁谈竹事，迭
录所记，昱得百馀条，因集为《竹谱》三卷。俄献《太平兴
国录》。求换台省官，令学士院召试制诰三篇，改秘书
监、判尚书都省。时新葺省署，昱撰记奏御，又尝以锺、
王墨迹八卷为献，有诏褒美。出知宋州，改工部侍郎，
历典寿、泗、宿三州，率无善政。至道中，郊祀当进秩，太
宗曰：“昱贵家子，无检操，不宜任丞郎。”以为郢州团练
使。咸平二年，表入朝，以病不及陛见，卒，年五十七。昱
善笔札，工尺牍，太祖尝取观赏之，赐以御书金花扇
及《急就章》。昱聪敏，能覆棋，工琴画，饮酒至斗馀不乱，
善谐谑，生平交旧，终“日谈宴，未曾犯一人家讳。”有《集》
二十卷，然贪猥纵肆，无名节可称。生子百数。涉，雍熙
中进士及第。绛至内殿承制、阁门祇候，累典郡，颇以
干力称。俶之群从又有台州刺史仰之子昭序，字著
明，好学喜聚书，书多亲写。知通利军，以勤干闻。至如
京副使、衢州刺史偓之子昭度，字九龄，至供奉官，俊
敏工为诗，多惊句。有《集》十卷，苏易简为《序》，行于世。